Jørn Pedersen (S), 2004-02-18:
Ja, det er jo et - hvad skal man sige - påtrængende problem, vi begynder at løse i dag.
Der er jo ingen tvivl om, at det er væsentligt at få gjort det stykke færdigt, vi taler om i dag.
Det har været en gene og årsag til mange uheld i årenes løb.
Jeg synes, det er godt, at vi nu får taget fat på at få løst det problem.
Jeg synes også, det er en fin løsning, man har fundet omkring Funder Ådal, for det er faktisk miljømæssigt et svært område at gøre noget i, men jeg synes den løsning, man peger på, er fornuftig.
Det er i hvert fald, vil jeg sige allerede i
første runde, en løsning, som vil være til gavn for miljøet i sammenligning med den hovedvej, vi har liggende i øjeblikket.
Så der er i hvert fald tale om et fremskridt.
Men jeg kan ikke undlade at sige, at når man læser høringssvarene, så er det jo ret samstemmende i høringssvarene, at man selvfølgelig beskæftiger sig med det stykke, vi har til behandling her, men man beskæftiger sig også med det stykke, vi ikke har til behandling.
Der har regeringen jo med partier her i Folketinget lavet en aftale af 5. november, hvor man sparker det til hjørne og bruger yderligere 2 år på undersøgelser.
Der ville jeg forfærdelig gerne have at vide, hvad det er for nogle ting, man absolut skal bruge 2 år på at undersøge, som man ikke kender rimeligt til i øjeblikket.
Det er der mange i Silkeborg, der har svært ved at fatte, og jeg forstår godt deres undren.
Jeg synes også, man bør være opmærksom på, og det vil jeg i hvert fald især bede trafikministeren være opmærksom på, at Silkeborg Kommune i deres høringssvar skriver, at den øgede trafikbelastning vil give nogle problemer på den nuværende ringvej igennem Silkeborg.
Vi har allerede kunnet konstatere ved at stille spørgsmål til trafikministeren, at trafikmængden i eksempelvis Linå er blevet øget med i hvert fald 15 pct., siden man åbnede vejstykket fra Århus til Låsby.
Man kan godt forudse, at det er en udvikling, der vil fortsætte, og det er jo ikke kun på den strækning, man har de flere biler, det er faktisk hele vejen.
Vi må også erkende at når det næste stykke kommer til Funder, ja, vil det yderligere betyde mere trafik.
Derfor vil jeg gerne spørge trafikministeren, om han er indstillet på at tage kontakt til Silkeborg Kommune for at få lavet en vurdering af, hvad man i grunden kan gøre for at løse nogle af de trafikale problemer. Så vil jeg gerne sige, at jeg finder det sympatisk, at man nu tager fat på at kunne erhverve nogle af de ejendomme, hvis ejere i årevis har levet i usikkerhed.
Jeg ved godt, at det ikke er et spørgsmål om retssikkerhed, det er ikke et retskrav, det fremgår af lovforslaget.
Men der er ingen tvivl om, at der er mange mennesker, der i mange år under skiftende regeringer, det kan vi jo godt sige, ikke har kunnet træffe en afgørelse, og som er kommet i den situation, at de ikke vidste, om de var købt eller solgt, hvad deres ejendomme angår.
Så jeg håber, at det, der står i lovforslaget, virkelig betyder, at man er parat til at hjælpe de mennesker ud af den knibe, de måtte være kommet i.
Jeg vil så også gerne i denne her anledning sige, at kniben jo ikke er blevet mindre af, at det nu ikke er to, men tre linjer, man snakker om.
Det håber jeg man er opmærksom på, for det betyder nok, at ansøgerfeltet bliver større.
vil jeg sige, at vi støtter lovforslaget, ligesom vi har været med til indtil nu at finde penge til de tidligere aftaler, vi har lavet, hvor det her også indgik, og det løber vi naturligvis ikke fra.
Vi synes helt bestemt, at det er et skridt i den rigtige retning.
Alligevel vil jeg ikke undlade at sige, at vi synes, at det er mærkværdigt, og der er jo ingen trafikordfører indtil nu, der er kommet med grunden til det, at man nu skal lave store undersøgelser på en helt ny linje.
Men det må der jo være en grund til.
Jeg tror godt, jeg kender grunden, og jeg er ikke sikker på, at man skal finde den blandt de trafikpolitiske ordførere.
Det er jeg ikke sikker på.
Men o.k., vi må jo se, hvad der kommer ud af det, men jeg synes faktisk, at vi så hurtigt som muligt, og det vil jeg opfordre regeringen til, burde få det lavet færdigt, så vi kan få truffet den endelige beslutning, for det synes jeg faktisk vi skylder.
Men som sagt, vi støtter forslaget og synes, at der er mange positive elementer i det her.